Hringvegurinn Þingsályktunartillaga - þingskjal nr. 138

1991. – 1061 ár frá stofnun Alþingis.

115. löggjafarþing. – 132 . mál.

138. Tillaga til þingsályktunar um að ljúka framkvæmdum við hringveginn.

Flm.: Jóhannes Geir Sigurgeirsson, Eyjólfur Konráð Jónsson.

Alþingi ályktar að fela ríkisstjórninni að láta kanna nú þegar möguleika á því að ljúka uppbyggingu hringvegarins á næstu tveimur árum. Þjóðhagsleg arðsemi framkvæmdarinnar verði könnuð sérstaklega, svo og hagkvæmi þess að vinna verkið nú þegar fyrirsjáanlegur er mikill samdráttur í allri verktakastarfsemi. Þá verði reynt að leggja mat á hvaða ný sóknarfæri skapast í atvinnulífi landsmanna við þessa framkvæmd. Stefnt verði að því að niðurstöður þessarar könnunar liggi fyrir það snemma að hægt verði að hefja framkvæmdir á næsta sumri ef niðurstaða gefur tilefni til.

Greinargerð.

Öllum er ljóst að nú, þegar hætt hefur verið við byggingu álvers á Keilisnesi, hefur skapast mjög alvarlegt ástand í allri verktakastarfsemi í landinu. Öflugur tækjakostur til mannvirkjagerðar mun annaðhvort úreldast ónotaður eða verða seldur úr landi fyrir lítið verð. Þá mun fjöldi fólks í þessum greinum standa uppi atvinnulaust og starfskraftar þeirra og reynsla ekki nýtast þjóðfélaginu á meðan. Því er rökrétt að athuga hvort ekki sé rétt að kanna hvort til staðar séu arðbær verkefni fyrir þessa starfsemi sem hægt sé að hefjast handa við með skömmum fyrirvara.

Hjá flestum þjóðum er afkastamikið samgöngukerfi talið vera ein meginforsenda eflingar atvinnulífs og viðskipta. Benda má á fjölmörg dæmi þess að uppbygging öflugs vegakerfis hafi verið upphaf mikilla framfara og því skilað þeim fjármunum, sem í það var lagt, margföldum til baka.

Með því að ljúka við byggingu hringvegarins norður um land, um Akureyri, Möðrudalsöræfi og sem leið liggur til Egilsstaða annars vegar og austur um Hornafjörð og sunnanverða Austfirði til Egilsstaða hins vegar, væri lokið einum mesta áfanga í samgöngusögu okkar Íslendinga, áfanga sem hófst með brúargerðinni á Skeiðarársandi á áttunda áratugnum.

Benda má á að þessi framkvæmd mun skapa allt önnur og ný skilyrði fyrir Ísland sem ferðamannaland. Það mun þó sérstaklega eiga við um Norður- og Austurland og möguleika þessara landshluta til að taka við ferðamönnum með beinu flugi til Akureyrar og Egilsstaða þegar framkvæmdum við flugvöllinn þar lýkur.

Þá er vert að nefna að bættar samgöngur eru að öllum líkindum forsenda þess að hægt verði að nýta um allt land þau nýju tækifæri sem kunna að liggja í sjávarútveginum. Útflutningur á unnum ferskum fiskafurðum krefst aðgangs að greiðum beinum samgöngum til útlanda. Bent hefur verið á með rökum að við núverandi aðstæður standi svæðið frá Vestmannaeyjum til Reykjavíkur best gagnvart þessum möguleikum. Með bættum samgöngum við Austfirði skapast aðstæður til að þar verði útskipunarstaður fyrir ferskar fiskafurðir til Evrópu enda er siglingin þaðan einum sólarhring styttri en frá Reykjavík.

Reikna verður með að þessi framkvæmd verði fjármögnuð sem sérverkefni þannig að það fé, sem áætlað var til framkvæmda við hringveginn á næstu árum samkvæmt vegáætlun, komi til góða annars staðar.

Það er skoðun flutningsmanna að við núverandi aðstæður sé sjálfsagt að kannað verði hvort hér sé ekki um það þjóðhagslega hagkvæma framkvæmd að ræða að fyllilega sé réttlætanlegt að taka erlend lán til að fjármagna hana. Vissulega ræðst hagkvæmni hennar af því hversu vel tekst til við að nýta þau nýju sóknarfæri sem hún mundi skapa í atvinnulífinu. Þá er vert að geta þess að margar af þeim framkvæmdum, sem hér hafa verið nefndar, eru afar arðsamar samkvæmt því arðsemismati sem Vegagerðin leggur á vegaframkvæmdir.